 Большевикууд Б.Цэрэндорж, А.Амар, Ц.Дамбадорж, Н.Жадамба, Ж.Цэвээн зэрэг Монголын удирдагчдыг 1925 оны орчмоос баруунтан гэж нэрлэсэн юм. Тэднийг улс орныг удирдаж байх үед монголын төр өмчийн бүх хэвшлийн үйл ажиллагааг зөвшөөрч байсан нь тухайн цаг үеийн бодит байдлыг харгалзсаны илрэл юм. МАН-ын II, III их хурал, Улсын I их хурлын шийдвэрт большевикуудын тулгасан шаардлагыг нилээд тодорхой тусгасан боловч баруунтнууд буюу улсаа хөгжүүлье хэмээсэн зөв бодлоготнууд үзэл бодлоосоо төдий л ухраагүй юм. 1928 оны намар Коминтерноос Б.Шмераль тэргүүтэй тусгай комиссыг Улаанбаатарт ирүүлж МАХН-ын ТХ-ны III бүгд хурал, МАХН-ын VII их хурлыг дараалан хуралдуулж, нам төрийн удирдлагуудыг өөрчлөв. Тэд баян чинээлэг, язгуур угсаатай бүх хүний хөрөнгийг хураах шийдвэр гаргасан юм. [өөө][өөө][өөө] Зөвлөлтийн заавраар Монголын чадварлаг удирдагчдыг албан тушаалаас нь өөрчилж, тухайн үед ЗХУ-д сургууль төгссөн, Коминтерний заавар, зөвлөгөөг хэт шүтэгч З.Шижээ, Ө.Бадрах, Л.Лааган, Цэндсүрэн зэрэг хүмүүсийг өндөр албан тушаалд томилсон юм. Үндсэн хуулиар олгосон шүтэх, бишрэх эрхээ эдлэх боломжгүй болж, өмч хөрөнгөө хураалгасан иргэд нам, төрийн буруу бодлогод дургүйцэж байв. Энэ бүхэн нь 1932 онд ард олны бослого гарахад нөлөөлсөн юм. [33] Баруунтнууд хэмээн нэрлэгдэж байсан хүмүүс нь өмчийн бүх хэлбэрийг дэмжиж, ард иргэдээ хөрөнгөлөг, баян чинээлэг болохыг дэмжиж байсан юм. Зүүнтний учруулсан хор уршгийг арилгахын тулд 1932 оны зунаас эхлэн баруунтны бодлогыг сэргээж хэрэгжүүлсэн юм. Үүнийг түүхэнд Шинэ эргэлтийн бодлого гэж нэрлэжээ . ШЭБ нь тухайн үеийн монголын нийгэм улс төр, эдийн засагт эерэгээр нөлөөлсөн юм. Үүний дараа Монголд нэгдэлжих хөдөлгөөн, атрын аян, аж үйлдвэрийн газрууд нилээд байгуулагджээ. 1958-1959 онд малын 90 гаруй хувийг нэгдэлд хамруулсан нь мал хорогдох нэг шалтгаан болжээ. 1960-аад оноы эх гэхэд атар эзэмших аяныг зохион байгуулснаар манай орны хөдөө аж ахуй нь мал аж ахуй, газар тариалан гэсэн хоёр үндсэн салбараас бүрдэх болсон байна.