Бид амьдралдаа төрөл бүрийн загварыг ашигладаг. Тухайлбал, * Ямар нэгэн зүйлийн жижгэрүүлсэн хувь (онгоцны загвар, дэлхийн бөмбөрцгийн загвар, шинээр барих орон сууцны хорооллын загвар гэх мэт); * Шинээр бүтээн байгуулж буй зүйлийн эх загвар (автомашины шинэ загвар, хувцасны загвар); * Үйлдлийн дарааллын тайлбар - томьёолол (бэлдэц хэсгүүдээр нь бүтээгдэхүүнийг угсарч бэлэн болгох загвар, бүрэлдэхүүн хэсгүүдээр нь өгүүлбэр бүтээх загвар); * Үлгэр дуурайл болох хэв маяг (фотомодель). [О] Загварчлал нь ажиглалт, туршилтын хамтаар шинжлэх ухааны танин мэдэхүйн үндсэн аргуудын нэг болж байдаг. Загварыг бүтээх үйл явцыг загварчлал гэнэ. Юмс үзэгдлийн нууцыг танин мэдэх, тэдгээрт байгаа зүй тогтлыг илрүүлэх, учир шалтгааныг нээн харуулахын тулд хүн өөрийнхөө хүрээлэн байгаа объектуудыг судалдаг. Ийм судалгааны объект нь бие, үзэгдэл, үйл явдал, байгалийн онцгой үзэгдэл гэх мэт байж болно. Бүх зүйлийг нэгэн зэрэг бүрэн төгс судалж мэдэх боломж байхгүй тул объектын шинж чанаруудыг тус бүрээр нь салган авч үздэг.Шинжлэх ухааны хувьд загвар гэдэг нь түүн дээр хялбар үйлдэл гүйцэтгэх, туршилт хийх боломжтой, судлаачийн сонирхож буй эх объектын шинж чанар, үзүүлэлтүүдийг ялган авч болохуйц, эх-объектыг орлохоор хялбаршуулсан дүрслэл юм. [Б] Загварчлалын объект – энэ нь төлөв байдал, үзэгдэл, үйл явдал, биет юмс, харьцаа зэрэг зүйлүүд байж болно. Загварчлалын субъект нь хүн байна. Загвар – материаллаг болон мэдээллэн гэсэн хэлбэртэй. * Дж.Резерфорд атомын бүтцийг тайлбарлахын тулд “Атомын гараган загвар”-ыг байгуулсан. Энэхүү томьёололд орсон “загвар” гэсэн үг юуг илэрхийлж байгаа, загвараа яагаад “гараган” гэж нэрлэсэн болохыг тайлбарлана уу. * Физикийн хичээлээр "үрэлт" гэсэн үзэгдлийг судлахдаа янз бүрийн жинтэй хөндөл моднуудыг байрнаас нь хөдөлгөхийн тулд (хэвтээ болон налуу гадаргуу) ямар хүчээр үйлчлэх шаардлагатай болохыг динамометр гэдэг багажаар хэмжих туршилт хийсэн. Энэ туршилтыг загварчлалын байр сууринаас тайлбарлана уу. Үүнд: Загварчлалын объект нь юу вэ? Загварчлалын субъект нь хэн бэ? Загварчлалын зорилгыг хэрхэн томьёолж болох вэ? Туршилтад ямар загварыг бүтээсэн бэ? * Гар бөмбөгийн тэмцээнд 8 баг оролцжээ. Багууд дараах байдлаар (Зураг 1.1.5) тоглосон байна. Тоглолтын үйл явцыг хүснэгтээр илэрхийлнэ үү. [уб][тэм] 1. Дараах объект болон түүний загвар хоёрын адил төсөөтэй байдал нь юунд оршиж байгааг тайлбарлана уу. * Дээл, дээлний үлгэр загвар, эсгүүр; * Байшин, байшингийн план зураг, биет загвар; * Таталцлын үзэгдэл, бүх ертөнцийн таталцлын хууль; * Онгоц, цаасан онгоц. 2. Арав хоногийн хугацаанд өдөр бүр хэдэн сандал хийсэн нь мэдэгдэж байг. Тэгвэл өдөрт дунджаар хэдэн сандал, бүгд нийлээд хэдэн сандал хийсэн болохыг тодорхойлно уу. Энэ бодлогын хүснэгтэн загвар ямар байх вэ? Математикийн томьёо бүхий загвар гаргана уу.